钦定古今图书集成/明伦汇编/官常典/第312卷 > 孙应奎
## 钦定古今图书集成/明伦汇编/官常典/第312卷 > 孙应奎

按《明外史》本传：“应奎，字文宿，洛阳人。正德十六年进
士，授章丘知县。嘉靖四年，入为兵科给事中。上疏言：
辅臣之任，必忠厚鲠亮，纯白坚定者，乃足当之。今大学士杨一清虽练达国体，而雅性尚通，难以独任。张
璁学博性偏，伤于自恃，犹饬厉功名，尝抑其过而用
之。至于桂萼，以枭雄桀骜之资作威福，纳财贿，阻抑
气节，私比党与，势侵六官，气制言路，天下莫不怨愤，
特陛下未察耳。乞鉴别三臣贤否，以定用舍。”其意特
右璁，而帝因其奏慰留一清，戒谕璁、萼。既而同官王
准、陆粲劾璁、萼罢相，准、粲亦下吏远谪，以应奎首抗
章不罪。未几，劾吏部尚书方献夫，帝颇纳其言。献夫
援汪𬭎为助，遂诎应奎议。延绥巡抚李如圭久疾，应
奎劾罢之。再迁户科左给事中。行人薛侃建言忤旨，
下廷讯，词连张璁。应奎与同官曹忭揖璁避，且上疏
言状。帝怒，下之诏狱，寻释还职。十一年大计天下庶
官，王准谪富民典史。应奎言汪𬭎为璁、萼修却，诬以
不谨而黜之。乞复准官，责𬭎为党比戒。吏部尚书王
琼亦言准当黜。乃谪应奎高平县丞。屡迁湖广副使，
督采大木。坐累，复逮赴诏狱，释还。历右副都御史，巡
抚顺天。召理院事。迁户部侍郎，进尚书。俺荅犯京师
后，羽书旁午，征兵饷。应奎乃建议加派，自北方诸府
暨广西、贵州外，其他量地贫富，骤增银一百十五万
有奇，而苏州一府乃八万五千。御史郭仁，吴人也，诣
应奎请减。应奎不从，仁遂劾奏其罪。应奎疏辨。帝以
仁不当私属，调之外。既而国用犹不足，应奎言：“今岁
入二百万，而诸边费六百馀万。一切取财，法行之已
尽。请令诸曹所隶官吏、儒士、厨役、校卒，悉去其穴者。
而臣部出入赢缩之数，亦综其大纲，列籍进御，使百
司庶府咸知为国惜财。”帝报可。三十一年正月，命应
奎条上京边备用刍粮之数。应奎言：“自臣入都至今，
计正税加赋馀盐五百馀万外，他所搜括又四百馀
万。而所出自诸边年例二百八十万外，新增二百四
十五万有奇，修边、赈济诸役又八百馀万。”帝以耗费
多，疑有侵冒，分遣科道官往诸边核实。给事中徐公
遴劾应奎粗疏自用，遂改南京工部尚书，以方钝代
其位。诸边饷银益增，钝计无所出。请令诸臣条上《理
财策》。议行二十九事，益纤屑伤大体。应奎就移户部，
致仕归，卒。应奎为谏官，屡犯权贵，以风节自厉。晚官
计曹，一切为苟且计，功名大损于前。